एनआरएनए कोषाध्यक्षमा यूएईबाट ठाकुरप्रसाद ढुंगानाको उम्मेदवारी घोषणा
संयुक्त अरब इमिरेट्स (यूएई)का व्यवसायी ठाकुरप्रसाद ढुंगानाले गैरआवासीय नेपाली संघ (एनआरएनए) को अन्तर्राष्ट्रिय समन्वय समितिको कोषाध्यक्ष पदमा उम्मेदवारी दिने घोषणा गरेका छन् ।
काठमाडौँ — संयुक्त अरब इमिरेट्स (यूएई)का व्यवसायी ठाकुरप्रसाद ढुंगानाले गैरआवासीय नेपाली संघ (एनआरएनए) को अन्तर्राष्ट्रिय समन्वय समितिको कोषाध्यक्ष पदमा उम्मेदवारी दिने घोषणा गरेका छन् ।उनी एनआरएनए यूएईका प्रमुख संरक्षक हुन् । एनआरएनएको ११औं महाधिवेशन अक्टोबर (१७–२०)मा हुँदैछ ।ढुंगानाले आफूले एनआरएनए अभियानमा गरेका काम र अनुभवलाई थप उचाइमा पुर्‍याउनका लागि कोषाध्यक्ष पदमा जाने निर्णयमा पुगेको बताए ।‘एनआरएनएको मर्म र विधिविधानअनुसार आफ्नो जिम्मेवारी पूरा गर्न प्रतिबद्ध छु’, दुबईमा घोषणापत्र सार्वजनिक गर्दै उनले भने,‘एनआरएनएमा आर्थिक पारदर्शिता र श्रमिकमैत्री कार्यक्रमलाई प्रमुख प्राथमिकतामा राख्नेछु ।’उनले एनआरएनए अभियानमा आम श्रमिकलाई जोड्न वैकल्पिक स्रोत जुटाएर समेट्ने योजना रहेको बताए । दुई कार्यकाल आईसीसी सदस्य र एक कार्यकाल एनआरएनए यूएईको अध्यक्ष भएर एनआरएनए अभियानमा सक्रिय ढुंगानाको यूएईमा पर्यटन र ट्राभल्स क्षेत्रमा लगानी छ ।